ПРАВИЛНИК ЗА УСТРОЙСТВОТО И ДЕЙНОСТТА НА РЕГИОНАЛНИТЕ ДИРЕКЦИИ ПО ГОРИТЕ (РДГ)

Глава първа

ОБЩИ ПОЛОЖЕНИЯ

Чл. 1. С правилника се определят дейността, структурата и функциите на регионалните дирекции по горите.

Чл. 2 (1) Регионалната дирекция по горите е юридическо лице на бюджетна издръжка. 

(2) Регионалната дирекция по горите е структура на ДАГ за провеждане на държавната политика в областта на горите и ловното стопанство. Регионалната дирекция  по горите е подчинена непосредствено на Държавната агенция по горите.
(3) Регионалната дирекция по горите осъществява координация и контрол по изпълнение на дейностите на ДГС и ДЛС, контролира и консултира изпълнението на дейностите в горския фонд - собственост на физически, юридически лица и общини.
(4)  Регионалната дирекция по горите е администрация, която подпомага директора при осъществяване на правомощията му, осигурява технически дейността му и извършва дейности по административно обслужване на гражданите и юридическите лица.

(5) При осъществяване на своята дейност администрацията се ръководи от принципите на законност, откритост, достъпност, отговорност и координация в рамките на своята компетентност.
Глава втора
ПРАВОМОЩИЯ НА ДИРЕКТОРА НА РЕГИОНАЛНА ДИРЕКЦИЯ ПО ГОРИТЕ
Чл. 3.  Регионалната дирекция по горите се ръководи от директор. Той осъществява своите правомощия в териториалния обхват на дейност на дирекцията.
Чл. 4 (1)  Директорът ръководи и представлява дирекцията.

(2)  Директорът осъществява правомощията си пряко и чрез администрацията на  РДГ.

Чл. 5 (1) При осъществяване на правомощията си директорът на дирекцията се подпомага от заместник-директор(и). Броят на заместник директорите се определя с длъжностното разписание за съответната РДГ.

(2) Директорът на РДГ сключва трудов договор със заместник-директорите след писмено съгласуване с председателя на Държавната агенция по горите.

Чл. 6 (1) Директорът на регионалната дирекция по горите: 

1.   ръководи дейността на регионалната дирекция по горите.

2. упражнява контрол по изпълнение на дейностите на ДГС и ДЛС, както и контрол по изпълнение на дейностите в горския фонд, собственост на физически, юридически лица и общини, в съответствие с правилника;

3. сключва договори за дейностите, извършвани от регионалната дирекция по горите;

4. издава актове за възникване, изменение и прекратяване на трудовите и служебните правоотношения на служителите в дирекцията;
5. представя за утвърждаване от председателя на ДАГ длъжностното разписание на РДГ;

6. прави предложение до председателя на Държавната агенция по горите за бракуване на дълготрайни материални активи;

7. изготвя и представя на председателя на Държавната агенция по горите годишен доклад за дейността на дирекцията;

8. взема решения за отдаване под наем на движими вещи;

9. командирова в страната служителите от дирекцията;

10. координира и контролира изготвянето на  годишния финансов план на ДГС и ДЛС;

11. дава становище по проекта на годишния финансов план на ДГС и ДЛС и го представя в ДАГ или на длъжностно лице от агенцията, оправомощено от председателя на ДАГ;

12. дава становище по въпроси, свързани с дейността на ДГС и ДЛС;
13. сключва колективен трудов договор със синдикалната организация на  служителите в дирекцията;

13. създава експертни работни групи за изготвяне на проекти или за предлагане на решения по конкретни въпроси;

14. утвърждава и контролира система за финансово управление и контрол, в това число:
а) инструкция за охраната и пропускателния режим в дирекцията;
б) иструкция за административното обслужване в дирекцията;

в) инструкция за документооборота в дирекцията;
15. подпомага Държавната агенция по горите при разпределение на средствата, които агенцията може да предостави на държавните горски стопанства и държавните ловни стопанства за извършването на дейности, свързани с възпроизводството и опазването на горите и дивеча, както и рибните ресурси, ползвани за любителски риболов;

16. изпълнява и други функции, свързани с дейността на регионалната дирекция по горите.

(2) Директорът на регионалната дирекция по горите може да делегира част от правомощията си по ал. 1, т. 16 на служители от регионалната дирекция по горите.
(3) При отсъствие на директора функциите му се изпълняват от определен от него с писмена заповед заместник-директор.

Глава трета
СТРУКТУРА И ФУНКЦИИ  НА АДМИНИСТРАЦИЯТА И ОРГАНИЗАЦИЯ НА РАБОТАТА НА РЕГИОНАЛНАТА ДИРЕКЦИЯ ПО ГОРИТЕ

Раздел І

Общи положения

Чл. 7. (1)Регионалната дирекция по горите е структурирана в обща и специализирана администрация. 
(2) Общата администрация в дирекцията е организирана в дирекция „Обща администрация”.
(3) Специализираната администрация в дирекцията е организирана в дирекция „Специализирана администрация”.
Чл. 8. Общата численост на персонала в дирекцията и разпределението й по структурни звена се определя от председателя на Държавната агенция по горите, по предложение на директора на РДГ.

Раздел ІІ

Заместник директор
Чл. 9. Заместник директорът подпомага директора като организира, координира и контролира дейността на администрацията.
1. организира и контролира административната дейност по приемане и обработване на постъпили сигнали, жалби и предложения от юридически и физически лица;
2. анализира причините и условията за констатирани нарушения и предлага мерки за отстраняването им;
3. организира и координира дейността по осъществяване на контрол по изпълнението на лесоустройствените и ловоустройствените проекти от ДГС и ДЛС.

4. участва в извършването на комплексни или тематични проверки на ДГС и ДЛС.

5. изпълнява и други функции и задачи, възложени от директора на регионалната дирекция.
Раздел ІІІ
Финансов контрольор
Чл. 10. Финансовият контрольор упражнява предварителен контрол за законосъобразност, като одобрява или отхвърля предложението за поемане на задължение или за извършване на разход от дирекцията.

Чл. 11. Финансовият контрольор е на пряко подчинение на директора на дирекцията. 

Раздел ІV
Обща администрация

Чл. 12. Общата администрация подпомага осъществяването на правомощията на директора на дирекцията, създава условия за осъществяване дейността на специализираната администрация и извършва техническите дейности по административното обслужване.

Чл. 13. Дирекция „Обща администрация":

1. разработва и предоставя   анализи за финансовата дейност на дирекцията;

2. извършва обработка на счетоводната  и икономическа документация, която отразява процеси, свързани с дейността на РДГ;
        3. извършва счетоводното отчитане на приходите и разходите по пълна бюджетна класификация и счетоводни сметки, извършва плащанията на дирекцията.

        4. изготвя месечните ведомости за заплати, оборотна ведомост и годишен баланс на дирекцията;
        5. обработва предложенията на  държавните предприятия  и предлага на директора на РДГ разпределението на средствата, които Държавната агенция по горите може да предостави на държавните горски стопанства и държавните ловни стопанства за извършването на дейности, свързани с възпроизводството и опазването на горите и дивеча, както и рибните ресурси, ползвани за любителски риболов;
.

        6. контролира и отчита  разходването на средствата, които Държавната агенция по горите е предоставила на държавните горски стопанства и държавните ловни стопанства за извършването на дейности, свързани с възпроизводството и опазването на горите и дивеча, както и рибните ресурси, ползвани за любителски риболов;
         7.  обобщава и анализира отчети и данни за дейността на предприятията и съставя обобщени отчети, когато това е необходимо; 
        8. участват в извършването на комплексни или тематични проверки на ДГС и ДЛС;
        9. осъществява разплащания и  контрол по Системата  за електронни  бюджетни разплащания „СЕБРА”;
     10. упражнява контрол върху  опазването на движимото и недвижимо имущество, чрез извършване на инвентаризации   съгласно Закона за счетоводство; 

11. подпомага директора, заместник-директорите и административните звена за осъществяване на административно-правната дейност на дирекцията;
12. участва в обсъждането на нормативни актове и изразява становища по тях;

13. осъществява процесуалното представителство на директора и на дирекцията пред съдилищата;

14. изготвя и актуализира длъжностното разписание и поименното разписание на длъжностите в дирекцията;

15. изготвя актове, свързани с възникването, изменянето и прекратяването на служебните и трудовите правоотношения;

16. изготвя, оформя и съхранява служебните и личните досиета на служителите в дирекцията;

17. осъществява взаимодействие с ДАГ и с другите административни структури в рамките на своята компетентност;

18. организира, подпомага и изпълнява дейности по възлагане на обществени поръчки;

19. дава становища по законосъобразността на проекти на договори, заповеди и други актове и документи, свързани с дейността на дирекцията;

20. организира дейностите по стопанисването и управлението на държавната собственост, предоставена на дирекцията;

21. организира и контролира поддържането на материалната база на дирекцията;

22. организира и осъществява деловодната дейност, като получава, обработва и изпраща изходящата кореспонденция;

23. организира и координира работата с постъпилите жалби, молби, сигнали и предложения на граждани и други документи;

24. организира правната помощ на администрацията за законосъобразното осъществяване на нейните функции;

25. осъществява връзките между звената от общата и специализираната администрация по отношение на предаването на документи за изпълнение;

26. обработва и съхранява централния деловоден архив на дирекцията;

27. организира административното и техническото обслужване на служителите в дирекцията;
28. води следните регистри:

а) на входящата и изходящата кореспонденция на РДГ;

б) на договорите и споразуменията, сключвани от РДГ ;
в) за извършените проверки на дейността на РДГ.

29. технически осигурява публичните изяви на директора на дирекцията;
30. отговаря за предоставянето на редовна и изчерпателна информация на средствата за масово осведомяване.
Раздел V
Специализирана администрация

Чл. 14(1) Специализираната администрация подпомага и осигурява директора на дирекцията при осъществяване на неговите правомощия като:
1. контролира, координира и отчита дейността по производство на посадъчен материал и създаването на нови гори в земите от горския фонд;

2. контролира горската селекция, интродукцията на горско-дървесни видове, производството и търговията на горските репродуктивни материали и съхраняването на горските генетични ресурси;

3. контролира воденето на регистри на:

а) водосборите с поройна активност;

б) горските разсадници;
в) горските култури;
г) сигналните листове за установени вредители, болести и повреди в горите.
4. контролира и координира борбата с ерозията в горския фонд чрез лесовъдски методи и способи;

5. изгражда и поддържа система за прогноза и сигнализация за болестите и вредителите в горите;

6. отчита дейността по защитата на горите и земите от горския фонд;

7. контролира и консултира собствениците на недържавни гори във всички етапи по създаването на нови гори;

8. контролира и анализира резултатите от инвентаризацията на горските разсадници и горските култури; 

9. контролира, координира и отчита дейността по възобновяването и стопанисването на горите и на земите от горския фонд;

10. контролира и отчита дейността по устройството, инвентаризацията и оценката на горския фонд;

11. организира и контролира дейността по внедряването на научните постижения в областта на горското стопанство;
12. организира и координира прилагането на екологосъобразни методи, системи и технологии за възпроизводство и ползване на горите и внедряването им в областта на горското стопанство;

13. контролира  съхраняването и ползването на специализирани карти и регистри за земите и горите от горския фонд;

14. контролира изпълнението на проекти, планове и програми, свързани с възобновяването, стопанисването, ползването и опазването на горите;

15. предлага категоризирането и прекатегоризирането на горите;
16. консултира собствениците на недържавни гори във всички етапи на възобновяване, стопанисване, управление и опазване на горите;

17. контролира извършването на административни услуги от ДГС и ДЛС на собствениците на гори при управлението и стопанисването на горите им;

18. участва в разработването на механизми за устойчиво, природосъобразно и икономически ефективно стопанисване на горите;

19. контролира и координира развитието на устойчиво горско стопанство и въвеждането на световните и европейските критерии за устойчиво развитие на горските екосистеми;

20. контролира и обобщава статистическата информация за горите в териториалния обхват на дейност на РДГ;
21. контролира и координира изпълнението на национални стратегии и планове за действие в областта на опазването на горските екосистеми и биологичното разнообразие в тях;

22. контролира и координира изпълнението на поддържащи, направляващи, регулиращи и възстановителни дейности в горските екосистеми;
23. организира, координира, контролира и отчита дейностите по охраната на горите и земите от горския фонд в териториалния обхват на дейност на РДГ;

24. организира, контролира, координира и отчита дейностите по охрана на дивеча и рибните ресурси във водните обекти, ползвани за любителски риболов в териториалния обхват на дейност на РДГ;

25. контролира, координира и отчита дейностите по опазване на горите от пожари;

26. контролира и координира изготвянето и изпълнението на проекти, планове и програми, свързани с опазването на горите от пожари;

27. координира и контролира дейностите на ДГС и ДЛС, свързани с опазването на горите от пожари и с охраната на горите и земите от горския фонд, дивеча и рибните ресурси, ползвани за любителски риболов;

28. осъществява координация с регионалните структури на Министерството на вътрешните работи и други институции във връзка с провеждането на съвместни мероприятия по охраната на горите, дивеча и рибните ресурси, ползвани за любителски риболов;
29. организира и осъществява взаимодействие с регионалните структури на Министерството на вътрешните работи и други институции, с цел опазване от пожари на горите и земите от горския фонд;

30. разработва, организира, осъществява и контролира изпълнението на програми по охраната на горите,  схеми за прилагане при охраната на горите, дивеча и рибните ресурси, ползвани за любителски риболов;
31. участват в извършването на комплексни или тематични проверки на ДГС и ДЛС;

32. контролира и координира в териториалния обхват на РДГ:

а) ловното стопанство;

б) стопанисването, опазването и ползването на дивеча;

в) придобиването и упражняването на правото на лов;

г) провеждането на организиран ловен туризъм;

д) търговията с дивеч и дивечови продукти;

33. организира и контролира изготвянето и изпълнението на проекти, планове и програми, свързани със стопанисването, ползването и опазването на дивеча;

34. участва в изработването на стандарти, свързани с ловното стопанство;

35. извършва анализи и прогнози и разработва програми за развитието на ловното стопанство в териториалния обхват на РДГ;

36. събира и представя в ДАГ информация за воденето на следните регистри:

а) регистър на издадените и заверените билети за лов на чужди граждани;

б) регистър за резултатите от проведената годишна таксация на дивеча;

в) регистър на категоризираните ловни бази;


37.  контролира и отчита страничните ползвания от горите;

38. анализира развитието на вътрешния пазар на недървесни горски продукти;
39. участва в изготвянето на противопожарните и мобилизационните планове на дирекцията, разработва план за привеждане на дирекцията от мирно на военно положение, военновременен план и план за разсредоточаване и евакуация;
40. отговаря за дейността по отбранително-мобилизационната подготовка;

41. разработва план за действие на РДГ при екстремни обстоятелства и провежда съответните мероприятия;

42. осъществява връзки и взаимодействия с регионалните служби по отношение на мобилизационните дейности и гражданската защита. 
43. координира и контролира изготвянето и изпълнението на проекти, планове и програми, свързани с природозащитните дейности в горите;

44. координира и контролира планирането и изпълнението на програмите и проектите, финансирани от ЕС и от други международни донори;

45. отговаря за поддръжката на информационната система за програми и проекти, финансирани от ЕС и от международни организации и донори;

46. координира, контролира и отчита работата с неправителствените организации и международното сътрудничество;
47. осигурява правилното функциониране на необходимите средства за обработка и пренасяне на информацията - хардуера и софтуера, както и на процесите на събиране и обработване на информацията;

48. събира, обобщава, съхранява и анализира информацията, получена от ДГС и ДЛС;

49. координира разпространяването и внедряването на програмни продукти в практиката на ДГС и ДЛС;

50. внедрява, контролира и поддържа локална мрежа, интернет и други средства за комуникация;

51. контролира и координира дейностите по ползванията от горите и възлагане на лесокултурните мероприятия;

52. събира и анализира информация за състоянието и тенденцията на пазарите на дървесина и други суровини и продукти, добивани от горския фонд;

53. събира информация при извършване на маркетингови проучвания на горските продукти;

54. контролира и отчита изпълнението на дейностите, за които Държавната агенция по горите е предоставила средства на държавните горски стопанства и държавните ловни стопанства за извършването на дейности, свързани с възпроизводството и опазването на горите и дивеча, както и рибните ресурси, ползвани за любителски риболов;
55. участва в извършването на комплексни или тематични проверки на ДГС и ДЛС.

Глава четвърта

ОРГАНИЗАЦИЯ НА РАБОТАТА
Чл. 15. Организацията на работата в дирекцията се осъществява по реда на правилника и в съответствие с вътрешните правила за работа в дирекцията.
Чл. 16. Служителите в дирекцията изпълняват възложените им задачи и отговарят пред прекия си ръководител за изпълнението на работата съобразно длъжностните си характеристики.

Чл. 17 (1) Непосредственото ръководство на дирекциите в РДГ се осъществява от директор.

(2) Директорът на дирекция ръководи, организира, контролира, планира, координира, отчита се и носи отговорност за дейността и за изпълнението на задачите, възложени на дирекцията  в съответствие с определените в правилника функции.
Чл. 18. (1) Документите, изпратени до регионалната дирекция, се завеждат във входящ регистър, като се отбелязва датата на получаването.

(2) При завеждането на документите се извършва проверка за наличието на всички материали, посочени като приложения в тях, и се образува служебна преписка. Когато липсват някои от описаните като приложения документи, това обстоятелство се отразява в регистъра и върху жалбата, предложението или сигнала.

Чл. 19. (1) В регионалната дирекция по горите се води регистър на договорите на хартиен носител. 
(2) При вписване на договорите в регистъра, върху тях се поставят последователни регистрационни номера.

(3) Екземпляр от вписания в регистъра договор, ведно с приложенията, които са неразделна част от него, се съхранява като приложение към регистъра. 
Чл. 20. В регионалната дирекция по горите се води на хартиен носител регистър за извършените проверки на дейността на РДГ.
(2) Като приложение към регистъра се съхраняват:

1. документът, на основание, на който е извършена проверката;

2. документът, в който са отразени резултатите от извършената проверка.
Чл. 21. Работното време на администрацията е от 8,30 ч. до 17,00 ч. с обедна почивка от 12,00 ч. до 12,30 ч.

Заключителни разпоредби
§ 1. Правилникът се приема на основание чл. 23, ал. 5 от Закона за горите.

§ 2. Изпълнението на правилника се възлага на директора на РДГ.

§ 3. Правилникът влиза в сила от 1 септември 2009 г.
ПРЕДСЕДАТЕЛ НА ДАГ:

доц. ГЕОРГИ КОСТОВ
Зам. председател на ДАГ - инж. Бисер Дачев
Главен секретар на ДАГ - инж. Валентина Маринова
Директор на Дирекция „ФСД” – Иванка Събчева

Директор на дирекция „СДДГФ” – инж. Руслан Михайлов

Началник на отдел „СЗГ” – инж. Виржиния Хубчева
и.д. Директор Дирекция АПОЧР – Милена Трифонова
държавен инспектор- инж. Тони Кръстев 

